KIRJALLINEN KYSYMYS E-0065/01 esittäjä(t): Bart Staes (Verts/ALE) komissiolle. Giuseppe Verdin kuoleman satavuotismuistojuhla ja Busseton kaupungin kansainvälinen suojelu Verdin kotikaupunkina.



Virallinen lehti nro 235 E , 21/08/2001 s. 0110 - 0111



KIRJALLINEN KYSYMYS E-0065/01 esittäjä(t): Bart Staes (Verts/ALE) komissiolle (22. tammikuuta 2001) Aihe: Giuseppe Verdin kuoleman satavuotismuistojuhla ja Busseton kaupungin kansainvälinen suojelu Verdin kotikaupunkina Vuonna 2001 tulee kuluneeksi sata vuotta Giuseppe Verdin kuolemasta. Verdi syntyi Bussetossa aikana, jolloin Italian niemimaa ei ollut poliittisesti yhtenäinen eikä nykyistä jakoa maakuntiin vielä ollut olemassa. Bussetolla oli jo Farnesen suvun ja tämän jälkeen Bourbonien suvun alaisuudessa ollessaan perinteitä itsehallinnossa: se oli pienen suvereenin Pallavicinon markiisikunnan pääkaupunki, ja pienen pääkaupungin ilmapiiri, joka vallitsi vielä Giusepppe Verdin syntyessä, edesauttoi Verdin kasvua sekä ihmisenä että taiteilijana (tässä yhteydessä mainittakoon myös mesenaatti Antonio Barezzi ja opettaja Ferdinando Provesi). Nuori Verdi opiskeli Busseton Monte di Pietà -panttilainamon rahoituksella Milanossa, jossa hän saavutti suuren suosion ja jossa hän myös kuoli ja on haudattuna. Ollessaan jo suosionsa huipulla Verdi palasi Bussetoon, jossa hän vietti lähes koko pitkän elämänsä. Kaikesta tästä huolimatta Verdi-juhlallisuuksista vastaavaan kansalliseen komiteaan ei ole otettu Busseton kaupungin edustajaa ja interaktiivinen musiikkitaiteen multimedia- ja dokumentaatiokeskus, joka toimii myös musiikkimuseona ja joka alunperin oli tarkoitus sijoittaa Bussetoon Pallavicinon markiisien palatsiin, on perustettu Parmaan lähelle Cusanin palatsia, vaikka kyseisellä paikalla ei ole mitään yhteyttä Verdin elämään. Katsooko Euroopan komissio, että Busseton kaupungin luonnollista ja historiallista oikeutta tulla tunnetuksi Verdin kotikaupunkina on tarpeen suojella ja että Italian hallitus, Emilia-Romagnan alue ja Parman maakunta olisi saatava tiedostamaan tämä asia? Pitääkö komissio aiheellisena paheksua sitä, että Italian Verdi-tutkimuksen instituutti sijaitsee Parmassa eikä Bussetossa? Pitääkö komissio aiheellisena pyytää instituutin siirtämistä Bussetoon, jonne se luonnostaan kuuluisi? Onko komissio toteuttamassa yhteisön ohjelmia, joiden avulla musiikin arvostamiseen liittyvien historiallisesti merkittävien muistomerkkien palauttaminen olisi mahdollista? Viviane Redingin komission puolesta antama vastaus (29. maaliskuuta 2001) Arvoisan parlamentin jäsenen esittämät kysymykset Busseton kaupungin suojelusta Verdin kotikaupunkina ja Italian kansallisen Verdi-tutkimuksen instituutin sijainnista kuuluvat yksinomaan kyseisen jäsenvaltion eikä yhteisön toimivaltaan. Historiallisten muistomerkkien suojelua edistävien yhteisön ohjelmien suhteen komissio kehottaa arvoisaa parlamentin jäsentä tutustumaan Cristiana Muscardinin kirjalliseen kysymykseen E-0030/01 annettuun vastaukseen(1). Koska vuonna 2001 tulee kuluneeksi sata vuotta Giuseppe Verdin kuolemasta, komissio haluaa kiinnittää arvoisan parlamentin jäsenen huomion siihen, että Kulttuuri 2000 -ohjelman ehdotuspyynnössä(2) vuonna 2001 järjestettäviksi hankkeiksi tarjotaan mahdollisuus myöntää tukea kolmelle kyseistä muistopäivää juhlistavalle hankkeelle. Ohjelmaan osallistumisen ehdot ja tukihakemuslomake ovat saatavissa Internetin Europa-palvelimelta (http://europa.eu.int/comm/culture2000_en.html). (1) Katso sivu 95. (2) EYVL C 21, 24.1.2001.